Георги Костов представи пред екипа новия изпълняващ длъжността директор на СЦДП
Предприятието е с добри финансови резултати, над разчетите 

Да си лесовъд е нещо, с което да се гордеем и ако има нарушения те са персонални, а не на системата, каза зам.-министър Георги Костов по време на работна среща, която проведе с експерти и ръководители в Северноцентралното държавно предприятие в Габрово. 
Срещата бе част от поредица съвещания в държавните горски предприятия, които зам.-министърът и експерти от МЗХ провеждат. В Габрово Георги Костов бе придружаван от директора на Дирекция "Развитие на горския сектор" Виржиния Хубчева. „Работата ви е благородна, ние нямаме Хипократова клетва, но нашата клетва е „Хубава си моя горо“, обърна се емоционално зам.-министър Костов към присъстващите. 
Той призова колегите си да разясняват своята дейност на достъпен език, да бъдат винаги на терен и благодари на всички за работата. По думите му, с много усилия, за една година са постигнати добри резултати, а системата на горите днес е по-подредена и дисциплинирана, в сравнение с времето от преди 5 години.
Финансовите и натурални резултати на Северноцентралното предприятие при досегашното му ръководство са много добри и дори над разчетите, обяви Георги Костов. По време на работната среща зам.-министърът представи пред екипа и новия изпълняващ длъжността директор на СЦДП инж. Тодор Бонев, както и заместника му инж. Борислав Димов. Костов бе категоричен, че те са сред най-добрите лесовъди у нас, отдадени на гората през целия си живот. 

